Uttalelse fra KS landsstyre: Statsbudsjettet 2027
Behov for økte frie inntekter
Lokalpolitikere over hele landet står foran tøffe politiske prioriteringer og krevende valg
2024 var et kriseår for kommunesektoren, og de økonomiske resultatene ble klart bedre i 2025. Gjennomsnittstallene forteller ikke hele historien. En tredel av kommunene gikk med underskudd i fjor, og for flere kommuner har situasjonen vært krevende lenge. Om lag 12 prosent av kommunene har hatt negative resultater i minst fire av de seks siste årene. 
Det er flere årsaker til at økonomien fortsatt er svært krevende i mange kommuner. Tjenestene må tilpasses de store endringene vi nå ser i befolkningen med flere eldre og færre unge i mange kommuner.  Renteutviklingen gir også økte kostnader for kommunesektoren, samtidig som mange kommuner må innpasse en sterk vekst i ressurskrevende barnevern- og helse- og omsorgsutgifter i budsjettene sine.
Budsjettforslaget for 2027 vil ikke gjøre det enklere for kommunene å tette forventningsgapet. Landsstyre mener at den frie inntektsrammen til sektoren må økes, for å trygge helt grunnleggende velferdstjenester som er viktige i hverdagen til innbyggerne. 
Behov for bedre finansiering av kommunesektorens rolle i den sivile beredskapen og totalforsvaret
Regjering og Storting understreker alvoret i den geopolitiske situasjonen og viktigheten av lokale og regionale myndigheters bidrag til totalforsvaret. Digital sikkerhet i kommuner og fylkeskommuner er en del av dette. Disse forventningene må også følges opp med forutsigbar statlig finansiering. Økte frie inntekter er det viktigste virkemiddelet, men også egne finansieringsordninger for blant annet oppgradering og bygging av nye tilfluktsrom i kommunene. Sektorens tilgang til godkjente informasjonssystemer for behandling av gradert informasjon må også komme raskt på plass.
Sikker tilgang til drikkevann, reservevannløsninger og robuste tekniske infrastruktur må regnes som en del av den sivile beredskapen og totalforsvaret, og staten må bidra til finansieringen av nødvendige investeringer. 
Vedlikeholdsetterslepet av fylkesveiene øker
Fylkesveiene utgjør en kritisk del av Norges infrastruktur og er helt avgjørende for den nasjonale beredskapen. 
Fylkesveiene er også avgjørende for verdiskaping, pendling, reiseliv og næringstransport i store deler av landet. Et økende vedlikeholdsetterslep svekker både konkurransekraften til næringslivet og mulighetene for bosetting og utvikling i distriktene.
Statens Vegvesen har anslått vedlikeholdsetterslepet til over 100 mrd. kroner. Landsstyret mener den ekstra milliarden til fylkesveier, som var del av budsjettforliket, må bli en varig ordning.  For å stanse forfallet og sikre trygge lokalsamfunn og nasjonal beredskap er behovet enda større. Budsjettforslaget gir ikke tilstrekkelig handlingsrom til å møte den sterke kostnadsveksten i kollektivsektoren og samtidig utvikle et framtidsrettet transporttilbud.
Norsk jernbane må bli bedre. Vedlikeholdsetterslepet har vokst, og det er tydelig at investeringene som gjøres i dag ikke er tilstrekkelige. Dette er også en viktig del av å styrke beredskapen i Norge, som staten må prioritere.    
Endringene for ressurskrevende tjenester svekker kommuneøkonomien 
Den foreslåtte innstrammingen i toppfinansieringsordningen for ressurskrevende tjenester vil medføre reduserte inntekter på drøyt 150 millioner kroner for kommunene, og vil få effekt allerede i 2026. 
Kommunene har begrenset mulighet til å påvirke behovet for ressurskrevende tjenester. Når statens finansieringsbidrag reduseres, blir konsekvensen enten svekket handlingsrom for andre tjenester eller økt belastning på kommuneøkonomien.
Fylkeskommunenes virkemidler til regional utvikling reduseres
Landsstyret er kritisk til at regjeringen igjen foreslår å redusere tilskudd på Kap. 553 (regional- og distriktsutvikling). Det innebærer blant annet at FORREGION foreslås avviklet noe som gir færre virkemidler for forskningsbasert innovasjon i næringslivet. 
Statlig styring må ses mer i sammenheng
Regjeringen foreslår flere tiltak blant annet fra Kommunekommisjonens første delrapport, som kan redusere det statlige styringstrykket på kommunene. Men tiltakene er enkeltstående og sektorvise. Budsjettet mangler en samlet vurdering av hvordan statlige krav, satsinger og tilskudd påvirker kommunenes økonomi, arbeidskraft og administrative kapasitet. 
Landsstyret vil uttrykke en klar og tydelig forventning til at regjeringen følger opp Kommunekommisjonens NOU 2 i kommuneproposisjonen 2028 med nye forslag som tar ned samlet styringstrykk. 
Kommuner og fylkeskommuner prioriterer stadig hardere, og det forventes at denne utviklingen vil fortsette. Det er rimelig å forvente at staten også går igjennom egen organisering, administrasjon og ressursbruk. I tillegg bør staten også bidra med forenkling, mindre byråkrati og færre rapporteringskrav, slik at mer av kommunenes ressurser kan brukes på tjenester til innbyggerne. Nye oppgaver må følges av tilstrekkelig finansiering, samtidig som kommunene må få større handlingsrom til å finne gode løsninger lokalt.
I arealpolitikken opplever kommunene økte spenninger mellom ulike statlige sektorinteresser. Sektorinteresser er ikke koordinert, og heller ikke avstemt med lokaldemokratiets ansvar for helheten. Avveininger mellom ulike interesser er kjernen i lokaldemokratiet og staten må derfor dempe det sektorielle, detaljfokuserte styringstrykket og rydde i mangfoldet av statlige styringssignaler.
Digitaliseringsinnsatsen må treffe der tjenestene leveres
Kommuner og fylkeskommuner leverer viktige velferdstjenester til innbyggerne, og det er behov for omstilling og tilpasning av tjenestene i møte med utfordringene ved målrettet bruk av teknologi. 
Landsstyret mener at en større del av virkemidlene bør rettes mot å styrke kommunesektorens egen gjennomføringsevne blant annet gjennom å endre innretningen på medfinansieringsordningen slik at kommunal sektor kan søke om midler til felles tiltak. 
Landsstyret er positiv til fellesløsningen for generativ KI, samtidig bør det etableres en felles infrastruktur for datadeling og KI i samarbeid mellom stat og kommune. Det er behov for midler til den kommende handlingsplanen for kompetanse for digital omstilling. 
